**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 01.02.2019, ora 08.00 –02.02.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 02.02.2019, ora 7.00**

**RÂURI**

 **Debitele au fost în general în creştere** ca efect combinat al cedării apei din stratul de zăpadă şi propagării, exceptând râurile din bazinele hidrografice: Crasna, Barcău, Crişul Negru, Crişul Alb, Arieş, Bega, Timiş, Bârzava, Moraviţa, Caraş, Nera, Cerna, bazinele superioare ale Crişului Repede, Jiului, Oltului, Vedei, Argeşului, Ialomiţei şi cursul superior şi mijlociu al Prutului, unde au fost în scădere uşoară.

 Pe râurile din Dobrogea, debitele au fost relativ staţionare.

 S-au înregistrat creşteri de niveluri şi debite pe râul Tur - aval s.h. Călineşti Oaş (sector îndiguit), cu depăşirea **COTELOR DE ATENŢIE**, ca urmare a deversărilor controlate din Acumularea Călineşti.

 Debitele se situează în general la valori peste mediile multianuale lunare (peste 100%), mai mici (30-90% din valorile multianuale lunare) pe râurile din bazinele: Someş, Crasna, Barcău, Crişul Alb, Crişul Negru, Bega, Bârzava, Moraviţa, Caraş, Cerna, Trotuș, Bârlad, Prut, Jijia, bazinele superioare ale Crişului Repede, Mureșului și cursul mijlociu şi inferior al Timişului.

 Formațiunile de gheață au fost în diminuare și restrângere.

 Amonte de baraj ac. Izvoru Muntelui, pe râul Bistrița, jud. Neamț, fenomenele de iarnă se manifestă pe o lungime totală de 4,5 km. Râul prezintă aglomerări de ghețuri cu grosimi cuprinse între 0,10 – 1,50 m de la viaduct Poiana Largului până aval 0,4 km baraj Topoliceni, pe o lungime de 4,5 km. Tronsonul prezintă ochiuri şi canal dezgheţat cu lăţimi cuprinse între 1 şi 12 m pe 50% din lungime.

 Se situează peste **COTELE DE ATENŢIE** râul Tur la staţiile hidrometrice Călineşti Oaş (350+7)-jud.SM şi Micula (270+10)-jud.SM (sector îndiguit).

**Debitele vor fi în general în creştere** ca efect combinat al cedării apei din stratul de zăpadă şi propagării, exceptând râurile din bazinele hidrografice: Crasna, Barcău, Crişuri, Arieş, Bega, Timiş, Bârzava, Moraviţa, Caraş, Nera, Cerna, bazinele superioare şi mijlocii ale Jiului, Oltului, Vedei, Argeşului, Ialomiţei şi cursul superior şi mijlociu al Prutului, unde vor fi în scădere uşoară.

 Pe râurile din Dobrogea, debitele vor fi relativ staţionare.

 Sunt posibile creșteri de niveluri și debite pe unele râuri mici din zona montană datorită cedării apei din stratul de zapadă și propagării.

 Formaţiunile de gheaţă vor fi în diminuare, restrângere şi eliminare.

 Se va mai situa peste **COTA DE ATENŢIE** râul Tur la s.h. Micula (270+20)-jud.SM (sector îndiguit).

**DUNĂRE**

**Debitul la intrarea în ţară** (secţiunea Baziaş) în intervalul 01-02.02.2019 **a fost în creştere, având valoarea de 4100 m3/s**, sub media multianuală a lunii **februarie (5300 m3/s).**

În aval de Porţile de Fier debitele au fost în creștere pe sectorul Gruia – Tr. Măgurele și în scădere pe sectorul Zimnicea – Tulcea.

**Debitul la intrarea în ţară** (secţiunea Baziaş) **va fi în creştere (4300 m3/s).**

În aval de Porţile de Fier debitele vor fi în creştere pe sectorul Gruia – Olteniţa şi în scădere pe sectorul Călăraşi – Tulcea.

**2.** **Situaţia meteorologică în intervalul 01.02.2019, ora 08.00 –02.02.2019, ora 06.00**

**În ţară,** valorile termice diurne au fost în creștere față de ziua precedentă în cea mai mare parte a țării, vremea fiind caldă, local deosebit de caldă în vest, centru și sud. Cerul a fost temporar noros și s-au semnalat precipitații slabe sub formă de ploaie pe arii restrânse în Dobrogea și izolat în Banat, Crișana, nord-vestul Transilvaniei, mai ales ploi în Maramureș, iar în Carpații Occidentali trecător a fulguit. Local în regiunile extracarpatice și pe spații mici în restul teritoriului a fost ceață, persistentă în zona joasă a Moldovei, unde a fost asociată și cu burniță ce a favorizat apariția de polei în județul Iași. Vântul a suflat slab și moderat, cu intensificări în Banat și sudul Crișanei, cu viteze în general de 55...65 km/h, precum și pe crestele montane, unde rafalele au atins 70...80 km/h și temporar a mai spulberat zăpada. La ora 20 stratul de zăpadă măsurat în platformele stațiilor meteorologice era de până la 258 cm la munte (în Masivul Făgăraș), în Moldova (până la 3 cm), local în Transilvania (până la 28 cm) și în Oltenia (până la 30 cm), în Maramureș (până la 25 cm) și izolat în Muntenia, Banat și Crișana (sub 8 cm). Temperaturile maxime s-au încadrat între 0 grade la Darabani și 15 grade la Zimnicea, iar la ora 06 temperatura aerului avea valori cuprinse între -7 grade la Joseni și 13 grade la Chișineu Criș.

**Observaţie:** *de ieri de la ora 6 au fost în vigoare 27 atenționări cod galben pentru fenomene meteorologice periculoase imediate, după cum urmează: 8 emise de către CNPM pentru Muntenia, 6 de către SRPV Bacău și 4 de către SRPV Constanța, 3 de către SRPV Sibiu și câte 2 emise de către SRPV Craiova, SRPV Cluj și SRPV Timișoara.*

**La Bucureşti,** vremea a devenit caldă pentru prima zi a lunii februarie, cu o maximă termică de 10 grade la Afumați și Băneasa și de 11 grade la Filaret. Cerul a fost variabil, cu înnorări în primele ore ale zilei, iar vântul a suflat slab și moderat. La ora 06 temperatura aerului era de -1 grad în Băneasa, 0 grade la Afumați și 1 grad la Filaret.

**3. Prognoza meteorologică în intervalul 02.02.2019, ora 08.00 –03.02.2019, ora 08.00**

**În ţară,** vremea va fi caldă pentru această dată, local deosebit de caldă în regiunile vestice, centrale și sudice. În jumătatea de vest a țării înnorările vor fi temporare, iar izolat și trecător vor fi posibile ploi slabe. În restul teritoriului cerul va fi variabil, dar pe arii restrânse ziua și local noaptea, mai ales în est și sud-est, se vor semnala ceață și nebulozitate joasă stratiformă, posibil asociate cu burniță. Vântul va sufla slab și moderat, cu intensificări temporare în regiunile vestice și la munte, cu viteze mai mari în Banat, sudul Crișanei și pe crestele montane. Temperaturile maxime se vor încadra, în general, între 6 și 16 grade, iar cele minime între -3 și 7 grade, mai ridicate în Dealurile de Vest spre 10...12 grade, dar izolat ușor mai scăzute în depresiunile din estul Transilvaniei.

**La Bucureşti,** vremea va fi deosebit de caldă, cu o temperatură maximă în jurul valorii de 12 grade și o minimă de 0...2 grade. Cerul va fi variabil și mai ales în a doua parte a nopții va crește probabilitatea de apariție a nebulozității joase sau a ceții. Vântul va sufla în general slab.

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 01 februarie 2019 ora 20 – 02 februarie 2019 ora 20.**

**TABEL RISCURI DE AVALANŞE**

**Buletin**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MARE (4)** | **RISC ÎNSEMNAT (3)** |
| **BUCEGI** | **RISC MARE (4)** | **RISC ÎNSEMNAT (3)** |
| **ȚARCU – GODEANU** | **RISC MARE (4)** | **RISC ÎNSEMNAT (3)** |
| **PARÂNG - Șureanu** | **RISC MARE (4)** | **RISC ÎNSEMNAT (3)** |
| **Munții Vlădeasa – Muntele Mare** | **RISC ÎNSEMNAT (3)** | **RISC ÎNSEMNAT (3)** |
| **Grupa Nordică a Carpaților Orientali****(zona Munților Rodnei)** | **RISC ÎNSEMNAT (3)** | **RISC ÎNSEMNAT (3)** |
| **Grupa Centrală a Carpaților Orientali (zona Munțiilor Călimani – Bistriței - Ceahlău):** | **RISC ÎNSEMNAT (3)** | **RISC ÎNSEMNAT (3)** |

**Evoluția vremii în ultimele 24 de ore**

Vremea a fost mai caldă decât normalul termic al perioadei. Cerul a fost mai mult noros. Local s-au semnalat precipitații în general slabe cantitativ, predominant sub formă de ninsoare, dar trecător și de ploaie sau lapoviță în zonele joase (sub 1500 m). Vântul a suflat slab și moderat, cu intensificări temporare pe creste, viscolind zăpada. Pe arii relativ extinse s-a semnalat ceață, asociată pe creste și cu depuneri de chiciură. Stratul de zăpadă a avut variații nesemnificative (în medie +/- 3 cm).

**STAREA STRATULUI DE ZĂPADĂ în data de 01.02.2019, ora 14:**

Carpații Meridionali: 259 cm la Bâlea-Lac, 178 cm la Cuntu, 160 cm Vf. Țarcu, 140 cm la Vf. Omu, 125 cm la Sinaia, 97 cm la Parâng, 81 cm la Păltiniș, 35 cm la Predeal, 30 cm la Fundata.

Carpații Orientali: 105 cm la Vf. Călimani, 106 cm la Vf. Lăcăuți, 104 cm la Bucin, 91 cm la Vf. Ceahlău-Toaca, 41 cm la Vf. Iezer-Rodnei, 32 cm la Poiana Stampei.

Carpații Occidentali: 129 cm la Stâna de Vale, 102 cm la Semenic, 83 cm la Roșia Montana, 80 cm la Vf. Vlădeasa.

**EVOLUŢIA VREMII ÎN INTERVALUL: 01.02.2019 ora 20 – 02.02.2019 ora 20:**

Vremea se va încălzi accentuat. Cerul va fi variabil, temporar noros. Vântul va sufla slab și moderat, cu intensificări temporare din sector sud-vestic, cu rafale de 70-80 km/h în Carpații Occidentali, în vestul Meridionalilor și nordul Orientalilor, spulberând zăpada pe creste. Pe arii restrânse se va semnala ceață.

**Peste 1800 m:** temperaturi minime: -6 la -2 gr.C; temperaturi maxime: 0 la 5 gr.C

**Sub 1800 m:** temperaturi minime: -2 la 3 gr.C; temperaturi maxime: 5 la 11 gr.C.

 **STABILITATEA şi EVOLUŢIA STRATULUI de ZĂPADĂ:**

 **a). în masivul Făgăraș**

 **La altitudini mai mari de 1800 m: RISC MARE (4)**

La altitudini mai mari de 1800 m, **pe fondul încălzirii accentuate a vremii**, a temperaturilor ușor pozitive și a insolației, **zăpada se va umezi puternic** în partea superioară și se va topi, iar apa rezultată se va acumula în pelicule deasupra straturilor mai dure din interior, pelicule peste care, **spontan**, straturile instabile din partea superioară a stratului vor aluneca cu ușurință (primii 30-50 cm). În locurile adăpostite sunt depozite însemnate de zăpadă iar aici riscul este crescut. Chiar și la supraîncărcări slabe se pot declanșa avalanșe de dimensiuni medii, în unele cazuri putând fi angrenate și straturile inferioare cu volume mai importante de zăpadă.

**La altitudini mai mici de 1800 m: : RISC ÎNSEMNAT (3)**

Sub 1800 m, temperaturile diurne vor crește semnificativ, și vor determina umezirea și **topirea accelerată a stratului,** ducând la declanșarea avalanșelor spontane. Pe pantele mai înclinate și pe văi, unde sunt prezente acumulari însemnate de zăpadă, se vor declanşa spontan curgeri sau avalanşe de dimensiuni mici sau medii, riscul fiind amplificat la supraîncărcări oricât de slabe.

 **b). în masivul Bucegi:**

 **La altitudini mai mari de 1800 m: RISC MARE (4)**

La altitudini mai mari de 1800 m, **pe fondul încălzirii accentuate a vremii** a temperaturilor ușor pozitive și a insolației, **zăpada se va umezi puternic** în partea superioară și se va topi, iar apa rezultată se va acumula în pelicule deasupra straturilor mai dure din interior, pelicule peste care, **spontan**, straturile instabile din partea superioară a stratului vor aluneca cu ușurință (primii 30-40 cm). În locurile adăpostite sunt depozite însemnate de zăpadă iar aici riscul este crescut. Chiar și la supraîncărcări slabe se pot declanșa avalanșe de dimensiuni medii, în unele cazuri putând fi angrenate și straturile inferioare cu volume mai importante de zăpadă.

**La altitudini mai mici de 1800 m: : RISC ÎNSEMNAT (3)**

Sub 1800 m, temperaturile diurne vor crește semnificativ, și vor determina umezirea și **topirea accelerată a stratului,** ducând la declanșarea avalanșelor spontane. Pe pantele mai înclinate și pe văi, unde sunt prezente acumulari însemnate de zăpadă, se vor declanşa spontan curgeri sau avalanşe de dimensiuni mici sau medii, riscul fiind amplificat la supraîncărcări oricât de slabe.

 **c).** **în masivele Țarcu – Godeanu:**

 **La altitudini mai mari de 1800 m: RISC MARE (4)**

La altitudini mai mari de 1800 m, **pe fondul încălzirii accentuate a vremii** a temperaturilor ușor pozitive și a insolației, **zăpada se va umezi puternic** în partea superioară și se va topi, iar apa rezultată se va acumula în pelicule deasupra straturilor mai dure din interior, pelicule peste care, **spontan**, straturile instabile din partea superioară a stratului vor aluneca cu ușurință (primii 30-50 cm). În locurile adăpostite sunt depozite însemnate de zăpadă iar aici riscul este crescut. Chiar și la supraîncărcări slabe se pot declanșa avalanșe de dimensiuni medii, în unele cazuri putând fi angrenate și straturile inferioare cu volume mai importante de zăpadă.

**La altitudini mai mici de 1800 m: : RISC ÎNSEMNAT (3)**

Sub 1800 m, temperaturile diurne vor crește semnificativ, și vor determina umezirea și **topirea accelerată a stratului,** ducând la declanșarea avalanșelor spontane. Pe pantele mai înclinate și pe văi, unde sunt prezente acumulari însemnate de zăpadă, se vor declanşa spontan curgeri sau avalanşe de dimensiuni mici sau medii, riscul fiind amplificat la supraîncărcări oricât de slabe.

**d). în masivul Parâng – Șureanu:**

 **La altitudini mai mari de 1800 m: RISC MARE (4)**

La altitudini mai mari de 1800 m, **pe fondul încălzirii accentuate a vremii** a temperaturilor ușor pozitive și a insolației, **zăpada se va umezi puternic** în partea superioară și se va topi, iar apa rezultată se va acumula în pelicule deasupra straturilor mai dure din interior, pelicule peste care, **spontan**, straturile instabile din partea superioară a stratului vor aluneca cu ușurință (primii 30-50 cm). În locurile adăpostite sunt depozite însemnate de zăpadă iar aici riscul este crescut. Chiar și la supraîncărcări slabe se pot declanșa avalanșe de dimensiuni medii, în unele cazuri putând fi angrenate și straturile inferioare cu volume mai importante de zăpadă.

**La altitudini mai mici de 1800 m: : RISC ÎNSEMNAT (3)**

La altitudini mai mici de 1800 m temperaturile diurne vor crește semnificativ, și vor determina umezirea și **topirea accelerată a stratului,** ducând la declanșarea avalanșelor spontane. Pe pantele mai înclinate și pe văi, unde sunt prezente acumulari însemnate de zăpadă, se vor declanşa spontan curgeri sau avalanşe de dimensiuni mici sau medii, riscul fiind amplificat la supraîncărcări oricât de slabe.

 **e). în Munții Vlădeasa – Muntele Mare: - RISC ÎNSEMNAT (3)**

**Pe fondul încălzirii accentuate a vremii și a insolației**, zăpada se va umezi puternic în partea superioară și se va topi, iar apa rezultată se va acumula în pelicule deasupra straturilor mai dure din interior, pelicule peste care, spontan, straturile instabile din partea superioară a stratului pot aluneca. În locurile adăpostite sunt depozite însemnate de zăpadă iar aici riscul este crescut. Chiar și la supraîncărcări slabe se pot declanșa avalanșe de dimensiuni mici sau medii.

**f). în Grupa Nordică a Carpaților Orientali (zona Munților Rodnei): RISC ÎNSEMNAT (3)**

La peste 1800 m, **pe fondul încălzirii accentuate a vremii** și a insolației, **zăpada se va umezi puternic în partea superioară** și se va topi, iar apa rezultată se va acumula în pelicule deasupra straturilor mai dure din interior, pelicule peste care, **spontan**, straturile instabile din partea superioară a stratului pot aluneca. În locurile adăpostite sunt depozite însemnate de zăpadă iar aici riscul este crescut. Chiar și la supraîncărcări slabe se pot declanșa avalanșe de dimensiuni mici sau medii.

Sub 1800 m, temperaturile diurne vor crește semnificativ, și vor determina umezirea și **topirea accelerată a stratului,** ducând pe anumite pante la declanșarea unor avalanșe spontane. Pe pantele mai înclinate și pe văi, unde sunt prezente acumulari însemnate de zăpadă, se vor declanşa spontan curgeri sau avalanşe de dimensiuni mici sau medii, riscul fiind amplificat la supraîncărcări oricât de slabe.

**g). în Grupa Centrală a Carpaților Orientali (zona Munțiilor Călimani – Bistriței - Ceahlău):**

**RISC ÎNSEMNAT (3)**

La peste 1800 m **pe fondul încălzirii accentuate a vremii** și a insolației, **zăpada se va umezi puternic** în partea superioară și se va topi, iar apa rezultată se va acumula în pelicule deasupra straturilor mai dure din interior, pelicule peste care, **spontan**, straturile instabile din partea superioară a stratului pot aluneca. În locurile adăpostite sunt depozite însemnate de zăpadă iar aici riscul este crescut. Chiar și la supraîncărcări slabe se pot declanșa avalanșe de dimensiuni mici sau medii.

Sub 1800 m, temperaturile diurne vor crește semnificativ, și vor determina umezirea și **topirea accelerată a stratului,** ducând pe anumite pante la declanșarea unor avalanșe spontane. Pe pantele mai înclinate și pe văi, unde sunt prezente acumulari însemnate de zăpadă, se vor declanşa spontan curgeri sau avalanşe de dimensiuni mici sau medii, riscul fiind amplificat la supraîncărcări oricât de slabe.

**Notă:**

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**ABA Buzău Ialomiţa revine** cuinformaţii referitoare la poluarea accidentală din data de 31.01.2019, ora 09.20, cu cca 150 l ţiţei la confluenţa pârâului Tisa cu râul Cricovul Dulce pe o lungime de 50m, amonte de confluenţa pârâului Tisa cu râul Cricovul Dulce şi aval pe o lungime de circa 200m şi 5 mp de sol, în Municipiul Moreni, judeţul Dâmboviţa, cauzată de coroziunea conductei (Linia de pompare de 6 ţoli) de la parc Colibaşi la Depozit Sud III Moreni, aparţinând S.C. OMV Petrom SA.

**Măsuri:** s-a oprit pomparea, s-a remediat defecţiunea şi s-au construit 6 baraje pentru reţinerea poluantului şi limitarea extinderii poluării. În perioada 31.01.-01.02.2019, Oil Depol Constanţa a intervenit pentru îndepărtarea vegetaţiei afectate de ţiţei din cursul de apă necadastrat Tisa, în aval de zona incidentului, deşeurile rezultate fiind depozitate în saci şi ridicaţi de firma specializată de decontaminare. În momentul de faţă se intervine pentru ecologizarea pr. Cricovul Dulce, mal drept, în aval de confluenţa acestuia pe cursul de apă necadastrat Tisa. Solul contaminat va fi transportat la staţia de bioremediere I. L. Caragiale, iar produsul petrolier recuperat este vidanjat şi transportat în decantorul parcului şi reintrodus în fluxul tehnologic. S-a stabilit termenul de 08.02.2019, pentru curăţirea albiei minore a cursului de apă Tisa de produsul petrolier deversat pe tronsonul afectat, precum şi din albia pârâului Cricovul Dulce, aval de confluenţa cu pârâul Tisa pe malul drept (circa 200m) şi în zonele pod Moreni, pod Ghirdoveni, pod Caragiale şi pod Vlădeni.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 31.01.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM-CJ Timiş** informează telefonic despre **un incendiu care a curpins 2 hale cu utilaje de exploatare, tăiere şi rindeluire a lemnului şi 100mc buşteni la SC Darohar Line, loc. Criciova nr. 118, jud Timiş**. ISU intervine pentru stingere la incendiul, izbucnit din cauze necunoscute, în noaptea zilei de 02.02.2019 ora 03. Se va reveni cu informaţii suplimentare, după stingerea incendiului, când echipa GNM-CJ Timiş va avea acces pentru investigaţii la faţa locului.

**GNM-CJ Alba** informează telefonic despre **o explozie urmată de un incendiu la SC SOLINA SRL (fabrică de condimente) din zona Parcului Industrial, din vecinătatea şoselei de centură la 1km distanţă de Mun. Alba Iulia, jud Alba, 02.02.2019 ora 06:20**. Un fum dens se observa ca urmare incendiului, cuprinzând aproape în totalitate fabrica, aceasta fiind poziţionată pe o suprafaţă extinsă, de peste 10.000 metri pătraţi. Câteva TIR-uri parcate în zonă au fost redirecţionate în siguranţă, înainte de extinderea incendiului. ISU Alba intervine cu ajutorul a 12 autospeciale, o parte sosite din judeţele învecinate, Cluj, Hunedoara şi Sibiu, pentru stingere. Incendiul a izbucnit din cauze necunoscute, fiind în curs de localizare. Cetăţenii au fost informaţi prin sistemul de alarmare RO-ALERT, de a rămâne în locuinţe şi de a nu se expune la fumul dens din zona învecinată. Auto-Laboratorul APM Alba se află la faţa locului pentru măsurători de calitate a aerului. Se va reveni cu informaţii.

1. **În domeniul solului şi vegetaţiei**

**GNM-CJ Constanţa** informează despre apariţia unei **pete de produs petrolier în subsolul parcării betonate a complexului Dorally din Municipiul Constanţa, în data de 31.01.2019, ora 23:50, ca urmare a spargerii unei conducte subterane de transport a** SC Oil Terminal. S-a oprit pomparea şi s-a decopertat conducta, pe circa 30 mp, în vederea identificării sursei. A fost montată şarnieră pe conducta avariată şi s-a aplicat material absorbant biodegradabil în zona de depozitare a solului infestat, care urmează a fi transportat în spaţiul special amenajat din secţia SP Nord. Lucrările de ecologizare vor continua până la aducerea terenului la starea iniţială.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 31.01.2019 - 01.02.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**